
Engelske ufo-arkiver 

åbnes! 

Af Ole Hermingsen 

Det britiske Forsvarsministerium besluttede i 2007 snarest at 
åbne sit arkiv med 7.000 UFO-rapporter, dækkende en periode på 
30 år. 

Oplysningen om, at Det 
britiske 

Forsvarsministerium (MoD) 
vil offentliggøre sine ufo¬ 
arkiver, kom egentlig frem 
allerede i maj 2007, men 
har fået fornyet 

medieomtale verden over 
her i starten af det nye år, 
da man nu nærmer sig det 
tidspunkt, hvor dette 
materiale kan forventes 
offentliggjort. 

Oplysningerne om 

frigivelsen kommer fra 
David Clarke, der har 
skrevet i alt syv bøger. 

Han er ph.d. i folkloristik, underviser på Sheffield Hallam University i 
journalistik, og har opbygget hjemmesidenwww.drdavidclarke.co.uk. 

Dr. David Clarke fortæller om Det britiske Forsvarsministeriums beslutning om 
frigivelse af det store arkivmateriale om ufoer: 

Vedvarende forespørgsler til MoD 

„Beslutningen er en direkte følge af mine og mine kollegers forsøg på at 
overtale Forsvarsministeriet (MoD) til at følge det nylige franske eksempel og 
åbne arkiverne for offentligheden." 

Forurenet af asbest 

Et ekstra problem for MoD var, at 24 kartoteker, som var blevet undersøgt af 
Efterretningstjenesten og DI55 - Defence Intelligence Analysis Staff - 
Analyseafdelingen i Forsvarets Efterretningstjeneste fra midt-halvfjerdserne op 
til 2002, var blevet permanent lukket sammen med 63.000 andre dokumenter 
p.g.a. asbest i kælderen i »The Old War Office« i London. 



Dr. David Clarke på besøg i Arkivet for UFO- 
forskning i Sverige i maj 2006. 

Foto: AFU 




Det var frygtet, at disse arkiver var blevet destrueret, men 
efter 18 måneders arbejde og en regning til skatteyderne 
på 3 miil. Pund, er hele arkivet blevet reddet. 

Der arbejdes nu på at indskanne og gennemgå udvalgte 
kartoteker til frigivelse og offentliggørelse på websites 
tilhørende The National Archives og Forsvarsministeriets 
»Freedom Of Information Act«. 

DI55-UFO-arkivet er blevet udvalgt til frigivelse p.g.a. den 
særligt store offentlige interesse. 

I Forsvarsministeriets skrivelse dateret den 26. marts 
2007 til David Clarke, anførrte man bl.a.: 

„Det er for nylig besluttet, at 24 kartoteker fra DI55-UFO- 
arkivet skal reddes/genskabes fra det forurenede område 
og skannes til disk. Hvert dokument (genskabt om 
nødvendigt) vil derfor blive gjort tilgængeligt for 
offentligheden via MoDs FOI-website. Det vil vare nogle uger, inden vi ved 
hvornår dokumenterne vil blive lagt på publikationsplanen." 



Dr. David Clarke 
fra Sheffield 

Hallam University 


7.000 ufo-rapporter og analyser 

Dr. David Clarke fortæller videre: 

„Da de 24 kartoteker indeholder små 7.000 rapporter plus analyser og 
korrespondancer, tror jeg, at det vil tage en del tid, før hele arkivet er online. 
Efter at have fået smugkigget på indholdet af et af årene (1979), kan jeg 
forsikre om, at ventetiden vil være det hele værd. Materialet, som er klar til 
frigivelse, indeholder et antal rapporter fra piloter og andre 
besætningsmedlemmer, der f.eks. aldrig er blevet set af Forsvarsministeriets 
offentlige »UFO Desk«. 

Arkivet indeholder også alle 3.000 rapporter modtaget af Forsvarsministeriet 
mellem 1987 og 1997. 

Beslutningen om at åbne disse kartoteker for offentligheden er et kæmpe 
gennembrud for både britisk ufologi og i den videre kampagne for »Freedom of 
Information Act« i Storbritannien." 


10 års pres på ministeriet 

„Det markerer også slutningen på min personlige 10-årige kampagne, for at få 
MoD til at frigive alle deres UFO rapporter", siger David Clarke og fortsætter: 
„Min første succes var i 2001 (Rendlesham). Efterfulgt af den ene succes efter 
den anden gennem vedholdenhed og hjælp fra, i særdeleshed Gary Anthony, 
Joe McGonagle, Chris Fowler, Andy Roberts og venner i medieverden, især 
James Randerson, Guardians videnskabskorrespondent. 

Tak til alle der har hjulpet os. 

Så snart jeg hører mere om planerne for MoDs offentliggørelse, vil I blive 
opdateret", slutter dr. David Clarke sin meddelelse om offentliggørelsen af de 
britiske ufo-arkiver. 

Den nævnte gruppe af ufo-kolleger, som David Clarke har samarbejdet med, 
har efter det oplyste ikke direkte koordineret deres forespørgsler til 
Forsvarsministeriet, men har hele tiden underrettet hinanden, når der skete 
fremskridt på visse af områderne. 


Opdagede hemmelig rapport 

I januar 2005 opdagede David Clarke henvisninger til en undersøgelse eller en 
rapport med kodenavnet CONDIGN, og i september var han og hans kollega 
Gary Anthony kommet så vidt i deres fælles undersøgelser, at de hver for sig 
og med forskellige begrundelser kunne indgive hver deres begæring om 
frigivelse af denne specifikke rapport med henvisning til den britiske lovgivning 
om offentlighed i forvaltningen - Freedom of Information Act. 

De engelske myndigheder valgte derefter under stor mediebevågenhed at 
offentliggøre den hidtil hemmeligholdte efterretningsrapport om ufo¬ 
fænomener i foråret 2006. 

Nedbrud på rumcentrets server 

Det britiske Forsvarsministerium har endnu i skrivende stund ikke 
offentliggjort, hvornår man agter at lægge oplysningerne på nettet. 

Dette vil formentlig ske over en længere periode, da man frygter samme 
problem i England, som Det franske Rumcenter, CNES, havde, da de frigav 
deres ufo-rapportmateriale i starten af 2007 og lagde det ud på Internettet. 
Rumcentrets server brød ganske enkelt ned, og man måtte skyndsomst lave 
en sideløbende henvisning til, hvor materialet kunne ses, så CNES' andre 
omfattende aktiviteter ikke blev påvirket af den store og uventede offentlige 
interesse for disse arkivmaterialer. 

Sensationer i vente? 

Man skal formentlig ikke vente sig de store sensationer af det offentliggjorte 
materiale, men et sådant materiale vil bestemt være af stor interesse for ufo¬ 
folk verden over - specielt for de mere historisk Interesserede. 

Spørgsmålet om den kommende offentliggørelse af det britiske ufo-materiale 
og dets beskaffenhed blev naturligvis af SUFOIs ledelse også drøftet med den 
britiske taler Nick Pope i Lyngby den 10. november 2007, ved SUFOIs 50 års 
Jubilæums UFO Konference. 

Nick Pope blev i 1985 ansat i Det britiske Forsvarsministerium, hvor han fra 
1991 til 1994 var leder af ministeriets såkaldte »UFO Desk«, hvorfra man 
koordinerede undersøgelser af modtagne ufo-rapporter. Dette direkte møde 
med britiske ufo-observationer ændrede totalt hans opfattelse af ufo¬ 
fænomener. 

Nick Pope havde ved mødet i Lyngby heller ikke kendskab til mere konkrete 
tidsplaner for offentliggørelsesproceduren. 

Han så dog med stor forventning frem til åbningen af arkiverne, da der, som 
han gjorde opmærksom på, i materialet kunne være en mængde detaljer at 
arbejde videre med i udvalgte sager. 




Nick Pope (th) og ufo-mails Ole Henningsen i samtale om aftenen 
ved SUFOIs 50 års jubilæum. 

Foto: SUF0I Picture Library 


Klaatu, 

Barada, Nikto 

Af Ole Henningsen 

Med disse magiske ord får robotten 
Gort sine kommandoer i 
filmklassikeren »Den dag Jorden stod 
stille«, der nu genindspilles og får 
premiere i slutningen af 2008. 

Gammel kærlighed ruster åbenbart stadigvæk 
ikke. Og science fiction-elskere kan se frem til 
genindspilningen af filmen fra 1951 »The Day 
the Earth Stood Still«. 

Denne film har siden sin premiere uden al tvivl 
med sin fremtoning, sin karakter og ikke 
mindst det rumskib, helten Klaatu nødlandede 

i, haft en utrolig stor indflydelse på og cementeret opfattelsen af flyvende 
tallerkener, som de uidentificerede flyvende genstande hed i halvtredserne. 
Filmen fangede glimrende den paranoia og frygt, der gennemsyrede det 
amerikanske efterkrigstids samfund i starten af den kolde krig. 





Historien er i sin korthed, at den flyvende tallerken lander midt i Washington. 
Rummanden Klaatu og hans stærke robot Gort stiger ud af rumskibet, men 
bliver beskudt af en nervøs amerikansk soldat. 



Klaatu har en vigtig besked til hele Jordens befolkning, men han støder ind i 
uventede kommunikationsproblemer. 

Det er nødvendigt for Klaatu at finde en alternativ måde at få sit budskab 
igennem på: „Mennesker på Jorden - Lev i fred med hinanden - eller bliv 
tilintetgjort som den trusselI er og udgør for de andre planeter i universet!" 
Budskabet adskiller sig ikke fra indholdet i kontaktpersonen George Adamskis 
skrifter eller for den sags skyld, hvad der kommer af budskaber fra div. 
mmskibs-sej<ter i vore_dage. 

Det er 20th Century Fox, der star bag 
genindspilningen af Robert Wise's science fiction 
klassiker. 

Den Golden Globe-nominerede skuespiller Jon 
Hamm har fået rollen som Dr. Granier, en NASA- 
medarbejder, der skal samle et forskerhold, da et 
rumvæsen ankommer til Jorden og truer med at 
udslette hele planeten, hvis menneskeheden ikke 
lever i fredelig sameksistens. Keanu Reeves spiller 
rumvæsenet Klaatu, som eskorteres af en avanceret 
og farlig robot. 

Jennifer Connelly spiller en af forskerne, og Scott 
Derrickson står for instruktionen på filmen. David 
Scarpa har udarbejdet manuskriptet til projektet, 
der påbegyndte de første optagelser i december 
måned. 

Naturligvis har oplysningerne om denne 
nyindspilning fået science fiction fans rundt om op 

på barrikaderne. 

Mange mener jo, at Robert Wise's klassiker fra 1951 ikke kan overgås. 

På adressen: http://cde.cerosmedia.com:80/lE478f86dc83077012.cde kan 

man se klip fra originalfilmen »The Day The Earth Stood Still« fra 1951. 

På samme adresse, der er en fin reklame for det fremragende engelsksprogede 
tidsskrift Fortean Times, kan man se klip fra andre kendte science fiction film. 



Skuespilleren 
Reeves skal 


Keanu 

spille 


rummanden Klaatu 















En pose med varm luft 

Af Ole Henningsen 

Efteråret 2007 bød på adskillige observationer med fotos og 
videoer. 

Men ak - alle var varm luft - den nye dille: Varmluftballoner! 

Den begivenhed, der gav anledning til flest indberetninger til www.ufo.dk, 
fandt som tidligere omtalt i UFO-Mail nr. 90sted den 5. august 2007 i 
Københavns-området. 

Ringsted 27. oktober 2007 

Næste gang, der var gang i opsendelsen, og mailboksen blev fyldt med fotos 
og videoer, var kort før SUFOIs 50 års arrangement i Lyngby, hvor der så 
kunne berettes om tildragelsen som en af de nyeste. Det er denne gang i 
Ringsted den 27. oktober 2007 ved godt 20-tiden, at der er mystiske lys på 
himlen. 

To 18-årige unge mennesker fortæller til SUFOI om observationen: 

„Vi kommer ud fra min indkørsel i det nordlige Ringsted , hvor min kammerat 
K. råber af sine lungers fulde kraft, at jeg skal skynde mig ud. 








Det jeg ser > er 2 gange 3 synkront placerede lysende og skiftevis aftagende 
objekter i nordlig retning på himlen, der bevægede sig med rimelig høj fart 
mod højre. 

I midten var nærmest en „leder" placeret mellem de andre par. 

De forsvinder langsomt efter 1 minut. 

Jeg har lavet en video-optagelse af fænomenet, men der kan man desværre 
ikke se dem på optagelsen. Vi ringede undervejs til en ven S., som også stod 
og kiggede på det selv samme og var målløs." 

Tager foto 

Vennen S. beretter til SUFOI om hændelsen: 

„Lørdag d. 27 oktober, befinder jeg mig på en balkon i det nordlige Ringsted 
med to af mine kammerater. 

Vi spotter to orangefarvede lyskugler på den nordlige himmel, hængende lige 
ved siden af hinanden. For store og for lysende til at være stjerner. 

Vi prøver at finde en forklaring, men dette synes umuligt, da vi aldrig har set 
noget lignende. 

Pludselig dukker otte andre op i horisonten og vi er begge meget chokerede. 

De to første på himlen forsvinder derefter stille og roligt. 

Nogenlunde i samme øjeblik ringer en af mine kammerater. Han og en anden 
kammerat ser det samme syn, ca. en km. fra, hvor vi befinder os. 

De otte lyskugler danner nu, hvad der ligner en formation. 

Fem af lyskuglerne danner hvad der ligner et "l/l/" og de tre andre ligger i en 
snorlige linie, ved siden af. 

Disse forsvinder derefter, stille og roligt, i samme formation. 

Jeg har taget foto af tre af lysene på himlen." 




Dette foto med ændrede lys- og kontrastforhold viser 3 af de flyvende lys midt i 
billedet. En udsnitforstørrelse giver ikke flere detaljer. 

Foto: S. 


De unge mennesker gjorde sig den ulejlighed at udarbejde kort over området 
med markering af deres fotografi og video, krydspejling og andre detaljer i 
deres iagttagelser. Af denne for observatører fremragende og usædvanlige 
rapport fremgik det, at lysene måtte være ret tæt på observatørerne. 

Endnu et foto 

Michael Andresen, der bor på Herman Bangsvej i Ringsted (nordligere) 
fortæller til SUFOI: 

„Lørdag d. 27-10-07 kl.ca 20:07 oplevede min kone og jeg først 3 ildrøde 
kugler og derefter 7 mere. De kom fra sydvestlig retning og gik mod nordøst , 
hvor de bliv opløst. I kikkert kunne det ligne en ildkugle, jeg går ud fra, at det 
må være nogle meteoritter. Jeg fik taget et billede af de 7 sidste lys, men 
kvaliteten er ikke den bedste. Måske der er andre der har oplevet det samme 
denne lørdag aften?" 


Michael Andresens originale foto. De lysende streger fremkommer på billedet, 
fordi eksponeringstiden pga. mørket ved godt 20-tiden har været så lang, at 
lysene er trukket ud som streger. 



Denne udgave af Michael Andresens foto er efterfølgende af SUFOIs Fotoafdeling 
redigeret, således at de lysende streger på himlen er minimeret til enkelte 
lyspunkter for bedre at illustrere, hvad der rent faktisk blev observeret. 




SUFOIs Fotoafdeling spurgte de lokale militære myndigheder, om de havde 
været involveret i øvelsesaktiviteter i området med opsendelse af 
faldskærmsblus, som nogle af rapporternes bevægelsesmønster måske kunne 
tyde på. 

Der havde dog ikke været lokale militære aktiviteter, så den mulighed kunne 
udelukkes. 

Efterhånden tydede flere af observationsdetaljerne på, at de måtte være 
varmluftballoner, der var på spil. 

Men mange flere måtte have set dem, og måske endda selve opsendelsen. 

Resultat af efterlysning 

I et forsøg på mere konkret at afklare, hvad det egentlig var, de efterhånden 
mange mennesker i Ringsted havde observeret, udsendte SUFOIs Fotoafdeling 
en efterlysning i de lokale medier, der førte til, at endnu flere henvendte sig 
med fotos og beretninger. 

Den mest interessante var nu nok 
fra Birgitte og Brian Hansen fra 
det nordlige Ringsted, der skrev: 

„Vi har læst et indlæg 
Lokalbladet omkring iagtagelser af 
ufoer over Ringsted d. 27. oktober 
ca. kl. 20. 

Vi vil gøre opmærksom på, at på 
selv samme tidspunkt sendte vi - i 
anledning af vores datters 
fødselsdag - 10 kinesiske 
rislamper af en slags til vejrs. 

Vi ved ikke hvad de hedder > men 
de fortsætter ud i atmosfæren til 
ilden er brændt ud. 

Det er meget smukt , og kan 
sikkert godt forveksles med ufoer, 
da de fortsætter, til man ikke kan 
skimte dem mere. 

Så skulle det vist være opklaret; - 

) 

De bedste hilsner 

Brian og Birgitte" 

Birgitte og Brian Hansen fortalte 
efterfølgende, at de havde 
erhvervet de små 

varmluftballoner fra en af deres 
venner, der køber dem over Internettet. 

- Det har egentlig været en tradition i familien i flere år - men har så først vakt 
„røre" nu. Måske fordi det var så mørkt, da vi sendte dem af sted, fortæller de 
to „ballon-opsendere". 



Fredericia 18. november 2007 


3 uger efter dukker denne beretning op fra Fredericia-området: 

Min kone bemærker nogle meget klart lysende prikker på nattehimlen, så vi 
går ud på terrassen og ser ca. 7 genstande klart, konstant lysende i gul-orange 
farver, som bevæger sig med en ekstraordinær stor hastighed (hurtigere end 
alm. flyvemaskiner). 



N 


På dette første billede ses et af de flyvende lys som en meget lille lysprik øverst i 
venstre hjørne. 



De kommer fra syd sydvest, ikke i 
nogen formation, men meget 
spredt, drypvis og vel over flere 
kilometer, og efter at de har 
passeret den Nye Lillebæltsbro 
tager de retning mod øst (mod 
København). Og det er ikke 
rutefly, som vi kender til, idet de 
til tider kommer fra samme 
retning. Men dels tager ruteflyene 
så retning efter Billund Lufthavn, 
og dels er lyset fra disse 
genstande ekstremt store, klart 
og lysende gul-orange - ja det 
ligner faktisk ufo'er som vi har set 
fra tv'et. Kraftig forstørrelse og stærkt ændrede 

Vi kan godt se at dette ser lys- og kontrastforhold giver kun få ekstra 
mærkeligt ud, og jeg skynder mig detaljer på et af de øvrige fotos af de 
ind efter mit digitalkamera, jeg flyvende lys. 

tager et billede, men uheldigvis får jeg ikke slået blitzen fra, så der er ikke 
noget at se på billedet (umiddelbart i hvert fald). 

Jeg tager et mere, denne gang uden blitz og zoomet ind på en at genstandene 
(og dette er okay). Jeg ville tage flere billeder med hele nattehimlen på, for at 
kunne vise et antal af de uforklarlige og mærkelige genstande... MEN inden jeg 
når at trykke, forsvinder lysene... man skulle tro at "de" har set blitzen fra mit 
første billede og kommanderet mørklægning til hele flåden. 

Jeg forventede at ville få en forklaring i pressen den kommende dag.... men 
det skete altså ikke. Jeg ville så gerne angive min observation., men hvor og til 
hvem? 

Jeg nævnte hændelsen til en bekendt, og han foreslog, at jeg konsulterede 
www.ufo.dk - derfor denne indberetning! 

Umiddelbart skulle man tro, at der er mange i hvert fald i vort område - 
Fredericia/Middelfart/Strib, som har set dette? 

Og der var flere nysgerrige observatører. 

En af henvendelserne kom fra en observatør kun en km vestligere og lød: 

„ Til rette vedkommende. 

Lørdag d. 17. nov 2007- natten til søndag kl. ca. 01:30 (dvs. den 18. nov.red.) 
så jeg nøjagtig det samme som dem i Ringsted så d. 27.10.07. 
Jeg kigger til på himlen om natten og har aldrig set noget lignende. 
Det var ikke balloner, og der var ingen stjerner at se på himlen på det 
tidspunkt. Der var mange. Fra vest mod øst (cirka). 
Jeg har set meget "mystisk" i mine 50 år men aldrig noget som dette og det 
er første gang jeg skriver til Jer eller nogen andre. 
Håber jeg kan få en forklaring på hvad det var jeg så. 
På forhånd tak og med venlig hilsen" 



Patruljevogn så lysene 

Et par kommer kørende i bil på Fyn og fortæller: 

„Vi kommer kørende på motorvejen mod den nye lillebæltsbro i vestlig retning 
kl. ca 0:40. 

Lige før broen ser vi nogle kraftige lys oppe i luften på linie med broen, i en 
tilfældig spredning. 

Først tror vi, at det kan være noget lys på broen, men i takt med at vi 
bevæger os over broen og dermed skifter perspektiv, ser vi hovdemængden af 
objekterne lidt nord for broen. Objekterne bevæger sig mod nord. 

Vi ser også nogle objekter i sydlig retning. Vi tæller ikke, men vores skøn er 15 
objekter i alt. 

Da vi når over broen, er vi ,kørt under' objekterne, og da vi kører op af den 
første frakørelsesrampe, er de bag os. 

På afkørelsesrampen holder der en patruljevogn med blink på og kigger på det 
samme som vi. (Vi har efterfølgende talt med de betjente fra Odense politi 
som så dette). 

Da vi kommer op af rampen, holder vi midt på motorvejsbroen hvor vi stiger 
ud og ser på de sidste 2 objekter som lydløst, med god jævn hastighed nu 
bevæger sig over motorvejen i god højde. 

Vi bemærker næsten ingen vind ved jorden. 

Alle objekter havde samme kraftige gule lys, og det var lige kraftigt, uanset 
hvilken vinkel vi så det fra, altså ingen parabol lys. 

Der var ingen blink i lyset eller ved siden af. 

Håber vi kan få en god forklaring på disse objekter." 

Denne sidste observation er foretaget ca. en km syd for observatøren, der 
havde mulighed for at tage fotos af de lysende objekter. 

Fra SUFOIs side har vi efterfølgende kontaktet Odense Politi for at få deres 
version af, hvad der måtte være sket, eller i heldigste fald en forkjlaring. 

Men politiet har kun kvitteret for modtagelsen af vor mail og ikke reageret på 
anden måde. 

Balloner sandsynlig årsag 

Efter at have gennemgået de foreliggende beskrivelser, inklusive fotografier af 
de observerede lys, vejrdata fra DMI m.v., er vi i SUFOIs Fotoafdeling ikke i 
tvivl om, at der også i dette tilfælde højst sandsynligt er observeret og 
fotograferet små varmluftballoner, opsendt fra nærområdet, dvs. i omegnen af 
f.eks. Sønderskov Campingplads, området sydvest for GI.Kolding landevej eller 
Hindsgavl/Galsklint (på Fyn))og flyvende i en SV-NØ retning (følgende 
vindretningen) over motorvejen lige syd for Fredericia. 

De observerede lys var i virkeligheden ret tæt på alle 3 hold observatører, 
hvoraf det ene hold oven i købet kørte under deres bane hen over himlen. 
Varmluftballoner har spillet en stadigt stigende rolle hvad angår rapporter 

til www.ufo.dk. 

Dette er sammenfaldende med tendensen i f.eks. Tyskland, hvor dette også 
har været tilfældet de senere år. 



En gruppe unge fra 
Gentofte i færd med at 
opsende en 

hjemmelavet 
varmluftballon i 1977 


Her kan ufo-organisationerne CENAP og GEPeV melde 
om samme tendens til opsendelse af flere og flere 
balloner med lys eller fyrværkeri i ved festlige 
lejligheder med efterfølgende rapporteringer fra andre 
observatører til ufo-foreningerne til følge. 

Der kan naturligvis være andre (og også oplagte) 
rapporter i SUFOIs arkiver, der hidrører fra 
opsendelse af varmluftballoner, men de ovenfor 
nævnte var de mest oplagte i den seneste periode. 
Startede med at anføre, at det var en ny „dille". 

Maske noget af en overdrivelse: De første foto¬ 
dokumenterede tilfælde af ballon-opsendelser i 
SUFOIs Rapportarkiv daterer sig tilbage til 1977! 

Men de thailandske papirballoner er først i stort tal 
dukket op i de senere år. 

Så det er en oplagt identifikationsmulighed, som man 
sandsynligvis vil se i stort tal fremover i Danmark. 

Hvis man i øvrigt har lyst til at se en udenlandsk video 
af en masseopsendelse af sådanne balloner med lys i 
og hvordan de tager sig ud på himlen, kan man gå til 
adressen: http://www.youtube.com/watch?v=7blPGVGNrTY&NR=l. YouTube 
har adskillige videoer med denne form for opsendelser liggende. 


Seneste observation 
ind berettet til 
www.ufo.dk: 

8464 Galten 31. januar 2008 

En 35-årig mand fortæller: 

„Jeg kommer kørende i bil den 31. januar 2008, kl. 22.25, mellem Sjelle og 
Herskind vest for Århus, og bemærker, at der på himlen 300-400 meter over 
horisonten i nordøstlig retning ses en genstand. Jeg troede først, at der var 
tale om et fly, indtil jeg kort tid derefter undrede mig over, hvor langsomt 
genstanden bevægede sig henover himlen. 

Jeg stoppede bilen midt på vejen i frygt for, at bilen ville sidde fast i den bløde 
rabat. Griber mit kamera fra bagsædet (Jeg er pressefotograf, og har altid 
værktøjet tæt på, da det er brandærgerligt hvis der sker ulykker, og udstyret 
så ligger derhjemme). 

Jeg ruller vinduet ned, og skyder hurtigt de første billeder, som ikke dur, da 
lukketiden er alt for kort til at opfange det ellers klare lys. Jeg støtter 
objektivet i kammen i det nedrullede vindue, tjekker bag på kameraet, om 
lyset er med på billedet, og jeg skyder en stribe på 24 billeder med forskellige 
lange lukketider, men ingen så korte, at det var muligt at fastfryse den 100 %. 
Jeg er derimod 100 % sikker på, at fænomenet var totalt lydløst (På landet er 
der stilhed mellem støj). 




Desuden var lyset konstant i det klare hvide skær. Altså ingen blinkende og 
farverige lamper, som ellers altid kan ses blinkende langt ude i horisonten. 

Jeg har ledt efter SUFOIs mailadresse, så erfarne folk kan se mine billeder." 
Sagen er i øjeblikket ved at blive undersøgt af SUFOIs Fotoafdeling, men skulle 
ufo-mails læsere have yderligere oplysninger eller kommentarer, hører vi 
meget gerne herom. 


Ildkugle over Danmark 

Af Ole Henningsen 

En ildkugle fløj søndag aften den 27. januar klokken 21.18 hen 
over den danske aftenhimmel. Fanget af automatiske kameraer. 
Nedfald på Fyn? 

Adskillige observatører har fortalt, at ildkuglen kunne ses i adskillige sekunder 
og havde efter flere af observatørernes udsagn en klar hvidlig eller blålig farve. 
Observationerne er gjort mange steder fra i Danmark, og til SUFOI er der via 
observationsskemaet på adressen www.ufo.dk indrapporteret 2 observationer 
fra Fåborg og Vadsby ved Hedehusene, der umiddelbart drejer sig om denne 
ildkugle. 

To andre observationer er tidsmæssigt blevet angivet som noget før og efter 
kl. 21.18. Begge observationer er kortvarige, og kan muligvis være af samme 
fænomen, men indrapporteret med ukorrekt tidspunkt. 

Observationer videresendt 

Rapporterne er af SUFOI videresendt til Dansk Ildkuglecentral under 
Astronomisk Selskabs Meteor Sektion., som vi har et samarbejde med vedr. 
denne type af observationer. Foreløbig har mere end 300 personer henvendt 
sig til Dansk Ildkuglecentral om den aktuelle ildkugle 27. januar. 

Så mange observationer af ildkuglen som muligt er vigtige, hvis forskere skal 
kunne afgøre, hvilken bane meteoritten har haft. Hvis banen kan bestemmes, 
kan forskere måske finde ud af, hvor meteoritten eventuelt har ramt Jorden. 
Det sker ofte, at observatører mener, at en ildkugle er faldet ned ret tæt på, 
hvilket i realiteten sker ret sjældent. 

Faldet ned på Fyn? 

En mor og hendes 12-årige søn blev måske vidner til en sådan sensation, da 
de søndag mente at se en meteorit slå ned, formentlig på Fyns Hoved, skriver 
Fyens Stiftstidende. 

„Vi gik og kiggede på stjernebilleder. Pludselig så vi et kraftigt lysglimt og en 
meget stor ildkugle med en hvid hale efter sig. Ildkuglen kom strygende over 
Karlsvognen og dykkede med stor hastighed ned mod Kerteminde - det virkede 
meget voldsomt og meget tæt på", fortæller Annemette Just til avisen. 

Uforglemmelig oplevelse 

Annemette Just og hendes 12-årige søn Frederik glemmer aldrig deres 
spadseretur igennem landsbyen Revninge ved Kerteminde søndag aften ved 
21-tiden. 



For her blev de øjenvidner til noget så usædvanligt som et meteoritfald med 
direkte kurs mod Jorden. 

„Det var helt vildt, og Frederik og jeg var helt oppe at køre over oplevelsen", 
siger Annemette Just. 

Første meteoritnedslag i 57 år? 

Det er 57 år siden, et øjenvidne har observeret et meteoritfald i Danmark. Det 
skete seneste gang i Århus i 1951, fortæller lektor Henning Haack fra 
Geologisk Museum ved Københavns Universitet. 

Han fortæller, at meteoren, der formentlig er faldet ned på Fyn, blev 
observeret over Polen søndag aften klokken 21.17. 

Herfra bevægede den sig med en hastighed af 57.600 kilometer i timen - det 
er ret langsomt for en meteor - i nordvestlig retning over Storebælt med kurs 
direkte mod Kerteminde. 

„Vi har ikke kunnet bestemme nedslagsstedet præcist, men jeg forventer, at 
det er sket i en radius af 10 til 15 kilometer fra Kerteminde. Og formentlig er 
Fyns Hoved et rigtigt godt bud", siger Henning Haack til Fyens Stiftstidende. 

Higen og søgen efter stenen 

Han opfordrer derfor befolkningen på Nordøstfyn - og specielt på Fyns Hoved - 
til at holde et vågent øje med meteoritten. Den er nemlig guld værd i 
forskningsøjemed. 

„De fleste meteoritter er fire og en halv milliarder år gamle og kommer fra 
området mellem Mars og Jupiter. Der er tale om rester af det materiale, som 
Jorden af skabt af, så derfor er meteoritterne uhyre vigtige for forskningen i 
solsystemets og Jordens tilblivelse", siger Henning Haack. 

Han vurderer, at der er 50 procents chance for, at meteoritten har ramt 
landjorden og derfor er mulig at finde. Men man skal søge grundigt, for 
meteoritten er næppe større end en knytnæve og vejer formentlig ikke over et 
kilo. 

Til gengæld er den rimelig let at kende, da den har en sort smelteskorpe, 
afrundede former og ingen bobler eller gasblærer i overfladen. 

Registreret af automatiske kameraer 

Ud over de visuelle observationer foretaget med det blotte øje blev ildkuglen 
også registreret af to automatiske kameraer, der overvåger himlen. 

Disse webkameraer drives af Anton Norup Sørensen fra Astronomisk 
Observatorium under Niels Bohr Instituttet, Københavns Universitet. 

Det var to automatiske kameraer på Juliane Maries Vej i København og i 
Brorfelde ved Holbæk, der fik billederne af ildkuglen i kassen. 




Ildkuglen 27. januar 2008 optaget af de to automatiske kameraer. Øverst 
optaget fra Brorfelde. Nederst optagelse fra København. Optagelserne 
dækker i alt 2 sek, og meteorittens lysende bane opdeles automatisk af 
målemæssige årsager. 

Fotos: Anton Norup Sørensen, Niels Bohr Instituttet, Københavns Universitet. 

Interesserede kan læse mere om kameraerne på Niels Bohr Instituttet og se 
billeder fra tidligere fangster på denne adresse: 

http://www.astro.ku.dk/~norup/webcam/trig_log.html 



Fordampende småsten 

Meteorer (populært kaldet stjerneskud) opstår, når små stenklumper trænger 
ind i Jordens atmosfære. På grund af den høje fart presses luften sammen 
foran stenen. Denne sammenpresning gør, at luften bliver meget varm og som 
oftest får stenen til at fordampe. Den store varme får også luften til at gløde, 
og det er det, vi ser som stjerneskud. 

Når disse stjerneskud harmen vis størrelse og lysstyrke, benævnes de ildkugler. 



Ildkuglens bane markeret med rødt. De lyse kegler angiver 
de to kameraobservationer. 

Grafik: A. Norup Sørensen (Niels Bohr Institutet, Københavns Universitet) 


Så du ildkuglen? 

Observationer af ildkuglen er som nævnt meget vigtige for at kunne afgøre, 
hvilken bane meteoret har haft. 

Personer, der mener at have set ildkuglen, bedes derfor indberette deres 
observation til Dansk Ildkuglecentral på hjemmesiden www.ildkugle.dk/ 









50 år med ufoer 


50 år med ufoer 

- erfannge' fra halvtreds åre rapportartoeide 




SUFOI's store udgivelse om 50 års rapportarbejde skrevet 
af Toke Haunstrup. 

Rapporten er på 144 sider og velillustreret. 
50 år med ufoer er udsolgt, men tilgængelig som gratis e- 
bog. 


Send ufo-mail til familie, venner og bekendte! 

Synes du, at ufo-mail er spændende oplysninger og interessant læsning, så 
send denne ufo-mail videre til din familie, dine venner og bekendte. 

Så har de også muligheden for at modtage ufo-mail gratis og uforpligtende, 
når der sker noget nyt: 

Danske og udenlandske observationer eller fotografier, aktuelle 
himmelfænomener og spændende tilbud på ufo-materialer. 





